Document ID: 32007D0313

ODLOČBA KOMISIJE
z dne 30. aprila 2007
o zahtevi Italijanske republike za uporabo nižje stopnje DDV za dobavo električne energije za delovanje namakalnih, črpalnih in drenažnih naprav
(notificirano pod dokumentarno številko C(2007) 1823)
(Besedilo v italijanskem jeziku je edino verodostojno)
(2007/313/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 102 Direktive,
ob upoštevanju naslednjega:
(1)
S prvotnim pismom, ki je bilo pri Komisiji evidentirano 3. oktobra 2006, in dopolnilnim pismom, ki je bilo pri Komisiji evidentirano 22. januarja 2007, je Italija obvestila Komisijo, da namerava uporabiti nižjo stopnjo DDV za dobavo električne energije namakalnim konzorcijem za delovanje namakalnih, črpalnih in drenažnih naprav.
(2)
Italija želi uvesti nižjo stopnjo (10 %) za dobavo električne energije za delovanje namakalnih, črpalnih in drenažnih naprav namakalnim konzorcijem, ki so osebe javnega prava, zadolžene v skladu z nacionalno zakonodajo za vzdrževanje in druga pomožna dela, povezana z drenažo voda. Nadalje tudi kaže, da podobnih dejavnosti v Italiji ne izvaja nobena druga primerljiva dejanska ali potencialna oseba javnega prava.
(3)
V skladu s členom 39 Direktive 2006/112/ES je treba dobavo električne energije v končni fazi od trgovcev in distributerjev do končnih potrošnikov obdavčiti v kraju, kjer pridobitelj dejansko rabi in porabi blago. To zagotavlja obdavčitev dobave v državi dejanske porabe blaga.
(4)
Če bo načrtovani ukrep uporabe nižje stopnje DDV za dobavo električne energije za delovanje namakalnih, črpalnih in drenažnih naprav uporabljen za kateri koli konzorcij ali osebo javnega prava, ki pod enakimi pogoji upravlja takšne naprave, potem ni verjetno, da bi lahko povzročil izkrivljanje konkurence.
(5)
Ker gre za ukrep splošne narave (saj se nanaša na vse dobave, namenjene za delovanje namakalnih, črpalnih in drenažnih naprav), ki ne določa nobenih izjem in se praviloma ne uporablja za nobene druge dobave za komercialne, profesionalne ali druge gospodarske dejavnosti, ni nevarnosti izkrivljanja konkurence. Pogoj iz člena 102 Direktive 2006/112/ES je torej izpolnjen, zato bi bilo treba Italiji dovoliti uporabo zadevnega ukrepa -
SPREJELA NASLEDNJO ODLOČBO:
Člen 1
Italiji se dovoli uporaba nižje stopnje DDV za dobavo električne energije za delovanje namakalnih, črpalnih in drenažnih naprav.
Člen 2
Ta odločba je naslovljena na Italijansko republiko.
V Bruslju, 30. aprila 2007

Labels: 2
18
14
1